Pasiūlymas vidaus susitarimas iš dalies keičiantis Taryboje susitinkančių valstybių narių vyriausybių atstovų vidaus susitarimą dėl priemonių, kurių reikia imtis, ir tvarkos, kurios reikia laikytis siekiant įgyvendinti Susitarimą, iš dalies keičiantį AKR ir EB partnerystės susitarimą /* SEK/2005/1546 galutinis */





[pic] | EUROPOS BENDRIJŲ KOMISIJA | Briuselis, 30.11.2005 SEK(2005) 1546 galutinis Pasiūlymas VIDAUS SUSITARIMAS iš dalies keičiantis Taryboje susitinkančių valstybių narių vyriausybių atstovų vidaus susitarimą dėl priemonių, kurių reikia imtis, ir tvarkos, kurios reikia laikytis siekiant įgyvendinti Susitarimą, iš dalies keičiantį AKR ir EB partnerystės susitarimą (pateikta Komisijos) AIŠKINAMASIS MEMORANDUMAS 2005 m. vasario 23 d. ministrų konferencijoje buvo baigtos derybos dėl AKR ir EB partnerystės susitarimo patikslinimo. 2005 m. birželio 25 d. AKR ir EB Ministrų Tarybos posėdyje Liuksemburge buvo pasirašytas patikslintas susitarimas. Atsižvelgdama į patikslintojo susitarimo įsigaliojimą ir laikydamasi jo 95 straipsnio 3 dalies, AKR ir EB Ministrų Taryba priėmė sprendimą dėl pereinamojo laikotarpio priemonių, taikytinų nuo patikslintojo susitarimo pasirašymo dienos iki jo įsigaliojimo. Priėmus šias pereinamojo laikotarpio priemones, nustatytas laikinas daugumos pakeistų nuostatų taikymas, išskyrus tas nuostatas, kurios yra susijusios su naujų finansinių išteklių skyrimu bei naudojimu ir kurios negali įsigalioti, kol neįsigalios kita daugiametė finansinė sistema, kaip nustatyta patikslintojo susitarimo Ia priede. Bendrija ir jos valstybės narės turi imtis reikiamų priemonių, kad būtų užtikrintas patikslintojo susitarimo taikymas. Šiomis aplinkybėmis Taryboje susitinkančios valstybės narės priims šiuo metu galiojančio vidaus susitarimo dalinius pakeitimus, kad būtų atsižvelgta į patikslintojo susitarimo nuostatas, darančias įtaką priemonėms, kurių reikia imtis, ir tvarkai, kurios reikia laikytis jų kompetencijos srityse. Vidaus susitarimo daliniai pakeitimai įsigalios juos ratifikavus atitinkamiems nacionaliniams parlamentams. Be to, atsižvelgdama į laikiną daugumos patikslintojo susitarimo nuostatų taikymą, Komisija mano, kad vidaus susitarimo daliniai pakeitimai taip pat turėtų būti laikinai taikomi nuo 2005 m. birželio 25 d. Komisija siūlo valstybių narių vyriausybėms patvirtinti pridedamus vidaus susitarimo dalinius pakeitimus ir priimti pridedamą sprendimą dėl jo laikino taikymo. Pasiūlymas VIDAUS SUSITARIMAS iš dalies keičiantis Taryboje susitinkančių valstybių narių vyriausybių atstovų vidaus susitarimą dėl priemonių, kurių reikia imtis, ir tvarkos, kurios reikia laikytis siekiant įgyvendinti Susitarimą, iš dalies keičiantį AKR ir EB partnerystės susitarimą TARYBOJE SUSITINKANTYS EUROPOS BENDRIJOS VALSTYBIŲ NARIŲ VYRIAUSYBIŲ ATSTOVAI, atsižvelgdami į Europos bendrijos steigimo sutartį (toliau – Sutartis), atsižvelgdami į 2000 m. birželio 23 d. Kotonu (Beninas) pasirašytą AKR ir EB partnerystės susitarimą (toliau – AKR ir EB susitarimas), atsižvelgdami į 2005 m. birželio 25 d. Liuksemburge pasirašytą Susitarimą, iš dalies keičiantį AKR ir EB susitarimą (toliau – patikslintasis AKR ir EB susitarimas), atsižvelgdami į Komisijos parengtą projektą, KADANGI: 1. 2004 m. balandžio 27 d. sprendimu Taryba įgaliojo Komisiją pradėti derybas su AKR valstybėmis, kad būtų iš dalies pakeistas AKR ir EB susitarimas. Šios derybos buvo baigtos 2005 m. vasario 23 d. Briuselyje. Patikslintasis AKR ir EB susitarimas buvo pasirašytas 2005 m. birželio 25 d. Liuksemburge. 2. Dėl to reikėtų priimti sprendimą dėl Vidaus susitarimo dėl priemonių, kurių reikia imtis, ir tvarkos, kurios reikia laikytis siekiant įgyvendinti patikslintąjį AKR ir EB susitarimą, dalinių pakeitimų. 3. Vidaus susitarimu nustatytą tvarką reikia iš dalies keisti, kad būtų atsižvelgta į 96 ir 97 straipsnių, kaip jie suformuluoti patikslintajame AKR ir EB susitarime, pakeitimus. Ši tvarka taip pat turi būti iš dalies keičiama, kad būtų atsižvelgta į naują 11b straipsnį dėl bendradarbiavimo kovojant su masinio naikinimo ginklų platinimu. Šio straipsnio pirmoji pastraipa yra esminė patikslintojo AKR ir EB susitarimo dalis. NUSPRENDĖ: Vienintelis straipsnis Taryboje susitinkančių valstybių narių vyriausybių atstovų vidaus susitarimas dėl priemonių, kurių reikia imtis, ir tvarkos, kurios reikia laikytis siekiant įgyvendinti pakeistąjį AKR ir EB susitarimą, iš dalies yra keičiamas šiomis nuostatomis: A. VIDAUS SUSITARIMO STRAIPSNIŲ TEKSTAS 4. 3 straipsnis pakeičiamas taip: Valstybių narių poziciją dėl AKR ir EB susitarimo 11b, 96 ir 97 straipsnių įgyvendinimo, kai ta pozicija yra susijusi su jų kompetencijai priklausančiais reikalais, patvirtina Taryba, spręsdama priede nustatyta tvarka. Jei planuojamos priemonės yra susijusios su valstybių narių kompetencijai priklausančiais reikalais, Taryba taip pat gali priimti sprendimą valstybės narės iniciatyva. 5. 8 straipsnis pakeičiamas taip: Šį patikslintą susitarimą kiekviena valstybė narė patvirtina pagal savo konstitucinius reikalavimus. Kiekvienos valstybės narės vyriausybė Tarybos generaliniam sekretoriatui praneša apie iš dalies pakeisto susitarimo įsigaliojimui reikalingų procedūrų įvykdymą. Įvykdžius šio straipsnio pirmosios pastraipos nuostatas, šis iš dalies pakeistas susitarimas įsigalioja tuo pačiu metu kaip ir patikslintasis AKR ir EB susitarimas[1]. Jis galioja tol, kol galioja tas susitarimas. 6. 9 straipsnis pakeičiamas taip: Šis susitarimas, parengtas vienu originaliu egzemplioriumi anglų, čekų, danų, estų, graikų, ispanų, italų, latvių, lenkų, lietuvių, maltiečių, olandų, portugalų, prancūzų, slovakų, slovėnų, suomių, švedų, vengrų ir vokiečių kalbomis, kurio tekstai visomis dvidešimčia kalbų yra autentiški, deponuojamas Tarybos Generalinio sekretoriato archyvuose, o jo patvirtinta kopija siunčiama kiekvienai jį pasirašiusios valstybės vyriausybei. B. VIDAUS SUSITARIMO PRIEDO TEKSTAS 7. Priedas pakeičiamas taip: PRIEDAS 1. Prieš pradėdama AKR ir EB susitarimo 96 straipsnyje numatytą konsultavimosi procesą, išskyrus ypatingos skubos atvejus, Bendrija išnaudoja visas įmanomas politinio dialogo su AKR valstybe galimybes pagal Susitarimo 8 straipsnį. Dialogas pagal 8 straipsnį turi būti sistemingas ir formalizuotas pagal Susitarimo VII priedo 2 straipsnyje pateiktus konkrečius nurodymus. Dialogui vykstant nacionaliniu ir regioniniu lygmeniu, kai dalyvauja Jungtinė parlamentinė asamblėja, jai atstovauja einantys pareigas bendrapirmininkiai arba paskirtas patikėtinis. 2. Tais atvejais, kai išnaudojus visas dialogo pagal Susitarimo 8 straipsnį galimybes ir Komisijai arba valstybei narei parodžius iniciatyvą Taryba mano, kad kuri nors AKR valstybė neįvykdė įsipareigojimo pagal vieną iš esminių dalykų, nurodytų patikslintojo AKR ir EB susitarimo 9 ir 11b straipsniuose, arba rimtais korupcijos atvejais ta AKR valstybė turi būti kviečiama, jei nėra ypatingos skubos, surengti konsultacijas pagal patikslintojo AKR–EB susitarimo 96 ir 97 straipsnius. Taryba sprendžia kvalifikuota balsų dauguma. Per konsultacijas Bendrijai atstovauja Tarybai pirmininkaujanti valstybė narė ir Komisija, o šios stengiasi užtikrinti lygybę atstovavimo lygmeniu. Konsultacijos yra orientuojamos į priemones, kurių turi imtis atitinkama šalis, ir vyksta laikantis patikslintojo AKR ir EB susitarimo VII priede išdėstytų konkrečių nurodymų. 3. Pasibaigus patikslintojo AKR ir EB susitarimo 11b, 96 ir 97 straipsniuose nustatytiems galutiniams konsultacijų terminams ir, nepaisant visų pastangų, neradus jokio sprendimo arba skubos arba atsisakymo surengti konsultacijas atveju Taryba pagal tuos straipsnius Komisijos pasiūlymu kvalifikuota balsų dauguma gali nedelsdama nuspręsti imtis atitinkamų priemonių, įskaitant dalinį Susitarimo taikymo sustabdymą. Dėl visiško AKR ir EB susitarimo taikymo atitinkamai AKR valstybei sustabdymo Taryba sprendžia vieningai. Šios priemonės galioja tol, kol Taryba, laikydamasi šio straipsnio pirmojoje pastraipoje nustatytos taikytinos tvarkos, priima sprendimą, iš dalies keičiantį ar atšaukiantį priemones, kurių buvo nuspręsta imtis anksčiau, arba atitinkamais atvejais – sprendime nurodytam laikotarpiui. Šiuo tikslu Taryba nuolat reguliariai ir bent kas šeši mėnesiai persvarsto pirmiau minėtas priemones. Apie tokiu būdu priimtas priemones Tarybos pirmininkas praneša atitinkamai AKR valstybei ir AKR ir EB Ministrų Tarybai iki joms įsigaliojant. Tarybos sprendimas yra skelbiamas Europos Sąjungos oficialusis leidinys. Tais atvejais, kai priemonės priimtos nedelsiant, pranešimas apie jas AKR valstybei bei AKR ir EB Ministrų Tarybai yra siunčiamas tuo pat metu kaip ir kvietimas surengti konsultacijas. 4. Apie kiekvieną sprendimą, priimtą pagal šio priedo 1 ir 2 dalis, nedelsiant ir išsamiai yra pranešama Europos Parlamentui. Pasiūlymas Taryboje susitinkančių Europos bendrijos valstybių narių vyriausybių atstovų sprendimas . TARYBOJE SUSITINKANTYS EUROPOS BENDRIJOS VALSTYBIŲ NARIŲ VYRIAUSYBIŲ ATSTOVAI, atsižvelgdami į Europos bendrijos steigimo sutartį (toliau – Sutartis), atsižvelgdami į 2000 m. birželio 23 d. Kotonu (Beninas) pasirašytą AKR ir EB partnerystės susitarimą (toliau – AKR ir EB susitarimas), atsižvelgdami į 2005 m. birželio 25 d. Liuksemburge pasirašytą Susitarimą, iš dalies keičiantį AKR–EB susitarimą (toliau – pakeistasis AKR ir EB susitarimas), atsižvelgdami į Komisijos parengtą projektą, KADANGI: 1) Pagal patikslintojo AKR ir EB susitarimo 95 straipsnio 3 dalį Ministrų Taryba priėmė Sprendimą[2] dėl pereinamojo laikotarpio priemonių, taikytinų nuo patikslintojo AKR ir EB susitarimo pasirašymo dienos – 2005 m. birželio 25 d. – iki jo įsigaliojimo. 2) Šių priemonių priėmimas sudaro galimybę iš anksto taikyti daugumą patikslintojo AKR ir EB susitarimo nuostatų, išskyrus tas nuostatas, kurios yra susijusios su naujų finansinių išteklių skyrimu ir naudojimu. 3) Taryboje susitinkančios valstybės narės patvirtino Vidaus susitarimo dėl priemonių, kurių reikia imtis, ir tvarkos, kurios reikia laikytis siekiant įgyvendinti patikslintąjį AKR ir EB susitarimą, dalinius pakeitimus. Šis iš dalies pakeistas Vidaus susitarimas negali įsigalioti, kol jo pagal savo konstitucinius reikalavimus nepatvirtins kiekviena valstybė narė. 4) Pagal sprendimo dėl priemonių, taikytinų nuo birželio 25 d. iki patikslintojo AKR ir EB susitarimo įsigaliojimo, 2 straipsnį valstybėms narėms ir Bendrijai reikės kiekvienai veikiant savo vardu imtis joms įgyvendinti reikalingų priemonių. 5) Dėl to, siekiant nustatyti tvarką, kurios valstybėms narėms reikia laikytis AKR ir EB susitarimo išankstinio taikymo laikotarpiu, turėtų būti nustatytas laikinas iš dalies pakeisto Vidaus susitarimo taikymas. NUSPRENDĖ: 1 straipsnis Iš dalies pakeisto Taryboje susitinkančių valstybių narių vyriausybių atstovų vidaus susitarimo dėl priemonių, kurių reikia imtis, ir tvarkos, kurios reikia laikytis siekiant įgyvendinti patikslintąjį AKR ir EB susitarimą, nuostatos yra laikinai taikomos nuo 2005 m. birželio 25 d. Iš dalies pakeisto Vidaus susitarimo tekstas yra pridedamas prie šio sprendimo. 2 straipsnis Šis sprendimas įsigalioja tuo pačiu metu kaip ir išankstiniam patikslintojo AKR ir EB susitarimo įgyvendinimui skirtos pereinamojo laikotarpio priemonės. Jis galioja tol, kol įsigalios iš dalies pakeistas Vidaus susitarimas dėl priemonių, kurių reikia imtis, ir tvarkos, kurios reikia laikytis siekiant įgyvendinti patikslintąjį AKR ir EB susitarimą. 3 straipsnis Šis sprendimas yra skelbiamas Europos Sąjungos oficialusis leidinys . Priimta Briuselyje, Valstybių narių vyriausybių vardu Pirmininkas [1] Iš dalies pakeisto susitarimo įsigaliojimo datą Tarybos Generalinis sekretoriatas paskelbs Europos Sąjungos oficialusis leidinys. [2] AKR–EB 2128/05